For tre uger siden begyndte retssagen mod den 20-årige tidligere ejer af slikbutikken Thy Slik, der var tiltalt for at have at have sat ild til butikken ved hjælp af brændbare væsker, og for på den måde at udsætte andres liv for overhængende fare. Nu er han dømt ved Retten i Holstebro, hvor en enig domsmandsret gav Yousef Hussein to års fængsel, udvisning og indrejseforbud i 12 år. Samtidig skal han betale sagens omkostninger samt erstatning på mere end fire millioner kroner. Han har bedt om 14 dages betænkningstid i forhold til, om han vil anke dommen til landsretten. Slikbutik eksploderede Det var natten til den 2. maj i år, at Thy Slik eksploderede. En person kom lettere til skade ved hændelsen. Eksplosionen var så kraftig, at den blæste inventar fra slikbutikken ud på gaden, og en del af taget var styrtet sammen. De omkringliggende butikker blev beskadiget ved eksplosionen. Derfor var den nu dømte 20-årige mand også tiltalt for at have påført andres ejendom omfattende ødelæggelser. Ødelæggelser der vurderes til mindst at koste 6.056.000 kroner at udbedre. Erkendte sig skyldig – så uskyldig Retssagen mod den 20-årige mand startede som en tilståelsessag. Han skulle have sagt til politiet, at han selv hældte benzin udover butikkens gulv og over slikket. Den forklaring trak han dog siden tilbage, da sagen kom for retten. Nu har Retten i Holstebro dog dømt ham skyldig. Se indslag fra TV Midtvest dagen efter eksplosionen:

Referat:
Branden i slikbutikken var så voldsom, at den medførte en eksplosion, der sendte inventar ud på gaden i Thisted.